Stimați colegi,

Vă transmit, spre informare și diseminare, informații referitoare la organizarea și desfășurarea concursului de traducere *Juvenes Translatores*, destinat elevilor din învățământul secundar.

Școlile din statele membre ale Uniunii Europene se pot înscrie până la data de **20 octombrie 2020**la adresa: <https://ec.europa.eu/info/education/skills-and-qualifications/develop-your-skills/language-skills/juvenes-translatores_ro>

Din **România** vor participa **33 de școli**, selecția fiind efectuată în mod aleatoriu, prin tragere la sorți electronică. Școlile alese trebuie să desemneze apoi între 2 și 5 elevi care să participe la concurs, condiția fiind ca aceștia să fie născuți în anul 2003.

Concursul va avea loc **online**, în data de **26 noiembrie 2020**, în toate școlile participante, iar câștigătorii (câte unul din fiecare țară) vor fi anunțați până la începutul lunii *februarie 2021*.

**Tema aleasă pentru textul care va fi tradus anul acesta este *Cum să ținem piept vremurilor dificile - împreună suntem mai puternici*.** Participanții vor putea alege să realizeze traducerea între oricare două dintre cele 24 de limbi oficiale ale UE (552 de combinații posibile).

În cazul în care condițiile o vor permite, premiile vor fi înmânate câștigătorilor în primăvara anului 2021, în cadrul unei ceremonii desfășurate la Bruxelles, unde vor avea totodată ocazia de a se întâlni cu traducători profesioniști de la Comisia Europeană și de a afla mai multe despre activitatea în domeniul limbilor străine.

Găsiți, anexat, regulamentul de concurs care conține detalii privind înscrierea și selectarea școlilor, înregistrarea participanților, desfășurarea propriu-zisă a competiției, evaluarea și decernarea premiilor.